Tschechische_Litratua
Skepsis u Gfábl
Da Bohumil Hrabal is inn villm en Kundera sa Antipol gweng. Z da Zeid, wou da Kundera Stootspreis fia stalinistischa Lyrik eigsammlt houd, hod da Hrabal af n Rand vo da Gsellschaft ummagwoutscht u houd i d Avangardlitratua glabt. Dawal dass da Kundera åffert zeitlems se a Schooln Lyrismus õgschellt u se zera beissatn Ironi u Skepsis duache gowad houd, hod da Hrabal vo se a surrealistischa Schpoln ogrim u se duachgowad zer an schlichtn poetisiratn Õgschau af d Welt, wou sa se ned seltn grod mid da dichtarischn Idyllisiring stupft. I Wirklekait owa han s ollzwej omed von gleichn Hulz gweng, ner vonn ganz an ondan End: dawal dass da Hrabal i sane letztnan Textt (mid Vaweis af n Lao-c’) d Laarn, as Nixdou, gfeiat houd, is s ban Kundera (wej om schou dawejnt) ejndra d Irrelewanz, as Nixwert, u s Schwintn gweng. Dej oangana Oaschicht u Polaritet loud ann afdenkn u drafsinirn af s Vaheltnis vonn Hašek sann zen Kafka sann Weak u furmt aso en Kern vo da tschechischn Litratua vo da zwoatn Halm vonn 20. Jh. iwahaps (wos aa s intanazionala Echo vo eana banejst un untastreicht). Ollzwej hom s aa z toun ghobt mid da aso ghoissanan neianan tschechoslowakischnan filmarischn Welln vo de 1960gana. I d Litratua is da Hrabal eine mid de Gschichtlsammlinga (d dazellarischn Bint, Gsteck, Strauß oda Bischl) Perlička na dně (d Perlaln af n Boḏn unt) u Pábitelé (d Fabulira). Scho dou houd ar d zentrola Gstolt vonn oafach-gstricktn, ouwitzing vo da "damisch-narratn Schwoflarei" gschaffn ghobt, vo deastweng aa da Titl "d Fabulira" (i dan Kontext hom s uaft aa a Obacht af a Paralleln min Schwejk sa Gschwafl gem). Ostře sledované vlaky (Schorff iwawochta Ziig) is a Roman vo da Zeid vonn Protektorat; is vafilmt woan, u da Film hod gor an Oskar daglengt. Aso hod da Hrabal a Brejmthait krejgt un aa da Reschisser, da wou sa Weak af da Leinwendt packt houd - da Jiří Menzel. Taneční hodiny pro starší a pokročilé (Tãnzstindaln fia Eltana u Furtgschrittana) is a klassischa Fabulira-Gschicht, s is in ann oanzing, endlous rastlousn un "iwaseimatn" Monolog vonn Narrator vo da Gschicht daschrim. A aanles Prinzip vo Monolooga hod da Autoa aa i san brejmtn Roman Obsluhoval jsem anglického krále (E hoḇ ban anglischn Kine dejnt) gnutzt, wou owa da Text schou zaglidat u mejra rouare gworn is. Gwichte is weitas dej Gschichtal-Sammling Inzerát na dům, ve kterém už nechci bydlet (a Inserat af a Haus, wou e scho nimma wõna will), wou se da Hrabal wida sanan glejbtn "Leitln af n Rãnd" widmad. A selbiga af n gsellschaftlinga Rand is da Roustoffsammlara inn Roman Příliš hlučná samota (Vill z lauta Oaschicht), dean wou ned wejng fia san literarisch hejchstn Gipfl holtn. Da Hrabal hod des vafulgt, wos a groussa Gschichtsbejcha assaghult i d Bibliothekn bracht hom; u wej i dan Gráffl a ligad blimana Menschlekait schlogt u se ebs neis, ebs iwagreiffats furmirt. As gleicha Thema zoagt se i Něžný barbar, wou da Hrabal fei gãnz persenle aftrit, un oinn vo dena Leitn af n Rãnd spillt (d ondan zwej Heldn han sane Weḡgfertaln, sane Midhátschaln, i d 50ga, da Filosof Egon Bondy u da Biltna Vladimír Boudník). I d 70gana houd ar se awej nostalgisch wida da Kindhait zougwendt (Postřižiny, Krasosmutnění, Městečko, kde se zastavil čas ), un i Slavnosti sněženek houd ar d Poetik vo 70ga un 80ga gsoucht.